**D ô v o d o v á s p r á v a**

**A. Všeobecná časť**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (ďalej len „ návrh zákona“) predkladajú na rokovanie Národnej rady Slovenskej republiky Petra Krištúfková, Boris Kollár.

Rodina je základnou stavebnou bunkou každej spoločnosti. Najohrozenejšou skupinou sú dnes mladé rodiny s viacerými deťmi. Toto nesmieme v Slovenskej republike dopustiť.

Súčasný platný zákon č. 595/2003 Z. z. o dani z príjmov v znení neskorších predpisov dostatočne nepodporuje rodiny s viacerými deťmi. Ako vyplýva z ustanovenia § 33, každý daňovník si môže uplatniť na každé dieťa daňový bonus. Daňový bonus je v sume 22,17 eura mesačne alebo dvojnásobok sumy podľa písmena 22,17 eura mesačne, ak vyživované dieťa nedovŕšilo šesť rokov veku, a to poslednýkrát za kalendárny mesiac, v ktorom vyživované dieťa dovŕši šesť rokov veku. Výška ročného daňového bonusu nebude podľa platného zákona v roku 2019 presahovať sumu 266 eur na jedno dieťa. Máme za to, že uvedeným daňovým bonusom štát nedostatočne podporuje viacdetné rodiny.

**Hlavným účelom predloženého návrhu zákona je podpora mladých rodín zavedením dvojnásobnej výšky sumy daňového bonusu na každé vyživované dieťa, ktoré žije s daňovníkom v domácnosti. S účinnosťou od 1. januára 2020 sa oproti súčasnosti zvýši výška daňového bonusu u daňovníka o 44,34 eura mesačne na každé takto vyživované dieťa, čo bude mať dopad na zvýšenie čistých miezd pracujúcich a tým aj na vyššiu životnú úroveň ich a ich rodín.**

Predkladaný návrh zákona nemá vplyv na rozpočet verejnej správy, nemá vplyv na podnikateľské prostredie, má pozitívne sociálne vplyvy a vplyv na manželstvo, rodičovstvo a rodinu, nemá vplyv na životné prostredie, a nemá ani vplyv na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

**K bodu 1 a 2**

Uvedeným návrhom sa nezdaniteľná časť základu dane na daňovníka zvyšuje na sumu 44,34 eura mesačne.

**K Čl. II**

Navrhuje sa účinnosť zmeny od 1. januára 2020.